《高山流水图》
元代·贡性之

山云飘萧山月凉，溪风飒沓溪流长。山水遗音秋满耳，似与琴响参宫商。

若人领此山水胜，谩托冰弦寄幽兴。天空自觉响逾寂，指落先与心相应。

音传今古知者稀，孰云举世惟钟期。仰天为尔一长啸，音兮琴兮知不知。

作者简介：元明间宣城人，字友初，一作有初。师泰侄。以胄子除簿尉，有刚直名。后补闽省理官。明洪武初，征录师泰后，大臣有以性之荐，乃避居山阴，更名悦。其从弟仕于朝者，迎归金陵、宣城，俱不往。躬耕自给，以终其身。门人私谥真晦先生。有《南湖集》。